I ti år har Anders Jensen og Helene Strand fra Flauenskjold heppet fra sidelinjen, når AaB har været på banen på Aalborg Stadion. Søndag får de to dedikerede fans selv lov til at være i centrum på stadion, når de skal giftes i pausen i kampen mellem AaB og FC Midtjylland. - Jeg synes, det er helt vildt fedt at få lov til at blive gift et sted, hvor man har brugt så ufatteligt mange timer. Der har været både opture og nedture på stadion, og det er jo et meget godt symbol på ægteskabet, siger den kommende brudgom, Anders Jensen. Han mødte sin kommende hustru, Helene Strand, i 2008. Dengang havde Helene aldrig overværet en eneste kamp på stadion – men det ændrede sig. - Jeg tog hende med på stadion i foråret 2009. Hun blev grebet af det, og så er vi kommet der til næsten hver eneste kamp siden, siger Anders Jensen. Skal giftes i AaB-farver Den traditionelle hvide brudekjole er lagt på hylden, og i stedet går Helene Strand på banen med rød kjole og hvide sko. Anders Jensen skal i jakkesæt med hvid skjorte, rødt slips og rød vest. Samme outfit får parrets to sønner på. Parret har inviteret 20 gæster med på stadion, og for 18 af gæsterne bliver det første gang, de overværer en fodboldkamp på Aalborg Portland Park. - Vi har forsøgt at lokke dem med før, men det har ikke kunnet lade sig gøre. Nu har de ikke noget valg. Jeg er sikker på, at det synes, det er sjovt, siger Anders Jensen. Det bliver den tidligere AaB-spiller- og assistenttræner Søren Kusk, som skal forestå vielsen – og så skal Helene Strand kaste brudebuketten ud til publikum. I alt er der sat 13 minutter af til hele seancen. - Vi glæder os helt vildt. Jeg er ikke nervøs for, at noget går galt. Men jeg er spændt – det tror jeg, man skal være, uanset om det er på rådhuset, i kirken eller på stadion, siger Anders Jensen. Kampen mellem AaB og FC Midtjylland spilles søndag klokken 16.

Opsummering:
Når der er pause i kampen mellem AaB og FC Midtjylland søndag, indtager et par fra Flauenskjold banen for at sige ja til hinanden.